Før sommerferien kunne 9-årige Villads Clausager og resten af skoleeleverne i Dragør Kommune selv bestemme, hvem de ville være sammen med, og hvad de skulle lave, når der var frikvarter.

Den tid er forbi. Klokken ringer ikke længere ud og ind til fri leg i skolegården.

- Frikvarteret er en død sild, siger Karina Møller, der er skolechef i Dragør Kommune.

Det er ikke sådan, at eleverne ikke længere får pauser i Dragør, men nu er det lærere og pædagoger, der beslutter, hvornår der skal være pause, og hvad eleverne skal bruge deres pause på. Og oveni hatten er der altid en voksen i nærheden, som eleverne kender.

Mere struktureret leg

Det er ikke kun i Dragør, men på en lang række skoler i Danmark, at det traditionelle frikvarter er blevet droppet eller er under forandring.

Læs også : Flere skoler kasserer elevernes frikvarter

Tanken bag at sløjfe det traditionelle frikvarter i Dragør er at få en dag med mere læring, der hænger bedre sammen og ikke bliver dikteret af en klokke. Karine Møller mener, at legen bliver bedre og mere struktureret, når den er styret af en lærer, og så forebygger det mobning, fordi den voksne sætter reglerne.

- Når børn leger frit, er det mere uorganiseret, og det er dem, der styrer hierarkiet, siger hun.

Samtidig er hun med på, at det tager noget frihed fra børnene, at de voksne også bestemmer i pauserne.

Det er rigtigt, at der er mindre fri, når man er i skole, men det er vel også at sammenligne med en arbejdsdag. Karina Møller

- Det er rigtigt, at der er mindre fri, når man er i skole, men det er vel også at sammenligne med en arbejdsdag, siger hun.

Slut med fodbold med de større venner

Mens Karina Møller er godt tilfreds med, at det traditionelle frikvarter er smidt i skraldespanden, er 9-årige Villads Clausager godt træt af det.